Title: Návrh úvodnej pozície Slovenskej republiky k diskusii o budúcnosti politiky súdržnosti Európskej únie
Author: zemko
Last saved by: spano
Company: Úrad vlády SR

Návrh úvodného príspevku  Slovenskej republiky do diskusie o budúcnosti politiky súdržnosti  Európskej únie

Politika súdržnosti je dôležitým nástrojom ekonomického a sociálneho rozvoja a patrí k pilierom EÚ.  Slovenská republika plne podporuje zameranie politiky súdržnosti EÚ, ktorá je dôležitým nástrojom rozvoja na úrovni Spoločenstva, členských štátov a regiónov. SR vníma pozitívny efekt politiky súdržnosti v regiónoch súčasných členských štátov EÚ a je si vedomá tohto kľúčového nástroja solidarity. 

V súvislosti s novým programovým obdobím na roky 2007 až 2013 z pohľadu rozšírenia EÚ sme presvedčení, že politika súdržnosti by mala ďalej pokračovať a byť dokonca ďalej posilňovaná.

V súčasnom období prebieha v SR intenzívna príprava na implementáciu štrukturálnych fondov a Kohézneho fondu. Tento proces má jednoznačne pozitívny vplyv na efektivitu a kvalitu „riadenia (governance)“ v SR prostredníctvom uplatňovania princípov viacročného programovania a finančného plánovania, koncentrácie na kľúčové sociálne a ekonomické problémy, partnerstva, zavedenia finančnej disciplíny a transparentnosti riadenia fondov a finančných tokov. 

Slovenská republika očakáva, že politika súdržnosti prinesie pre všetky nové členské štáty podporu súdržnosti, znižovanie disparít, rast konkurencieschopnosti a zlepšenie kvality života obyvateľov.

V súvislosti s budúcou realizáciou politiky súdržnosti jednoznačne zastávame názor solidarity so slabšími regiónmi. Redukcia sociálnych a ekonomických disparít by mala pokračovať a považujeme ju za najvyššiu prioritu. Vychádzame z toho, že proces rozšírenia prinesie rast regionálnych disparít v rámci EÚ, pričom veľká časť zdrojov, ktoré budú k dispozícii, bude použitá pre zaostávajúce regióny, ktoré budú dobiehať tie vyspelejšie.

Slovenská republika podporuje názor, že pre určovanie intenzity (intervention rate) podpory zo štrukturálnych fondov by mal naďalej platiť ukazovateľ úrovne HDP/obyvateľa v parite kúpnej sily. Taktiež podporujeme súčasný limit  pre podporu v rámci Cieľa 1 - 75% HDP/obyv. priemeru EÚ meraného v parite kúpnej sily. Ukazovateľ HDP/obyv. meraný v parite kúpnej sily je komplexný, overiteľný a objektívny.

Politika súdržnosti, ktorá sa uplatňuje i v ostatných regiónoch mimo Cieľa 1 a cez jednotlivé iniciatívy Spoločenstva, by mala zostať významným nástrojom rozvoja. V tejto súvislosti taktiež by mala napĺňať ciele lisabonskej stratégie.

Budúcnosť politiky súdržnosti  by mala pokračovať tak, aby zmiernila sociálne a ekonomické rozdiely v rámci rozšírenej EÚ.

Kohézny fond, ktorý financuje projekty životného prostredia a trans-európske dopravné siete v členských krajinách, ktorých HNP je pod úrovňou 90% priemeru EÚ, by mal byť zachovaný, prípadne byť posilnený, pričom kľúčovými oblasťami podpory by mali zostať dopravná infraštruktúra a životné prostredie.

Proces rozšírenia EÚ bude významne vplývať na požiadavky alokácií zdrojov pre politiku súdržnosti po roku 2006. SR podporuje pokračovanie politiky súdržnosti v rozšírenej EÚ, a predpokladá, že súčasný podiel z HDP EÚ 0,45% bude potrebné zachovať, aby sa naplnili požiadavky a potreby novej situácie. Intenzita podpory pre zaostávajúce regióny by mala byť porovnateľná s úrovňou, ktorá je uplatňovaná v programovom období 2000-2006.